Document ID: 32014R0025

KOMISJONI RAKENDUSMÄÄRUS (EL) nr 25/2014,
13. jaanuar 2014,
millega muudetakse määrust (EÜ) nr 1251/2008 seoses Kanada kohta tehtud kandega selliste kolmandate riikide, territooriumide, tsoonide ja piirkondade loetelus, millest võib importida liitu teatavaid veeloomi
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 24. oktoobri 2006. aasta direktiivi 2006/88/EÜ vesiviljelusloomade ja vesiviljelustoodete loomatervishoiunõuete ning teatavate veeloomadel esinevate taudide ennetamise ja tõrje kohta, (1) eriti selle artiklit 22 ja artikli 61 lõiget 3,
ning arvestades järgmist:
(1)
Direktiivis 2006/88/EÜ on sätestatud loomatervishoiunõuded, mida tuleb kohaldada vesiviljelusloomade ja vesiviljelustoodete turulelaskmise ja liitu importimise ning liidu kaudu toimuva transiidi suhtes.
(2)
Komisjoni määruse (EÜ) nr 1251/2008 (2) III lisas on esitatud loetelu kolmandatest riikidest, territooriumidest, tsoonidest ja piirkondadest, millest lubatakse importida vesiviljelusloomi.
(3)
Peale selle sisaldavad määruse (EÜ) nr 1251/2008 IV lisa A ja B osas sätestatud veterinaarsertifikaadi näidised loomade terviseohutuse kinnitust selle kohta, et teatavatele direktiivi 2006/88/EÜ IV lisa II osas loetletud taudidele vastuvõtlike liikide suhtes kehtestatud nõuded on täidetud.
(4)
Teatavad Kanada provintsid (Briti Columbia, Alberta, Saskatchewan, Manitoba, New Brunswick, Nova Scotia, Prints Edwardi saar, Newfoundland ja Labrador, Yukon, Loodealad ja Nunavut) on praegu loetletud määruse (EÜ) nr 1251/2008 III lisas. Seepärast on nendest provintsidest lubatud liitu importida viiruslikule hemorraagilisele septitseemiale (mis kuulub direktiivi 2006/88/EÜ IV lisa II osas loetletud taudide hulka) vastuvõtlikke kalaliike.
(5)
Kanada on taotlenud Quebeci provintsi lisamist määruse (EÜ) nr 1251/2008 III lisas sätestatud loetellu. Kanadas 2012. aasta juunis Toidu- ja Veterinaarameti tehtud veeloomade tervist käsitleva auditi tulemuste kohaselt on kõnealune kolmas riik suuteline nõuetekohaselt tagama kalataudide seire ja kontrolli, samuti on kehtestatud usaldusväärne sertifitseerimissüsteem kalade ja kalatoodete eksportimiseks liitu. Lisaks on Kanada pädev asutus esitanud komisjonile üksikasjaliku teabe viiruslikku hemorraagilist septitseemiat käsitleva riskipõhise seireprogrammi kohta, mida rakendati ajavahemikul 2007-2012 ja mis hõlmas Quebeci provintsi suurema riskiga vesikondade looduslikke kalu. Seireprogrammi ülesehituse ja rakendamise analüüsist võib järeldada, et on äärmiselt ebatõenäoline, et kõnealusel ajavahemikul esines Quebeci provintsis viiruslikku hemorraagilist septitseemiat sellele taudile vastuvõtlike looduslike kalaliikide hulgas. See on täiendavaks garantiiks viiruslikule hemorraagilisele septitseemiale vastuvõtlike kalaliikide tervislikule seisundile ja neist valmistatud toodetele, mida võidakse Quebecist liitu eksportida.
(6)
Seepärast on asjakohane lubada liitu importida Quebecist pärit, viiruslikule hemorraagilisele septitseemiale vastuvõtlikke kalaliike (nagu on sätestatud direktiivi 2006/88/EÜ IV lisa II osas), mis on ette nähtud kasvanduste, ülekandealade, püügitiikide ning avatud ja suletud dekoratiivrajatiste jaoks.
(7)
Määrust (EÜ) nr 1251/2008 tuleks seepärast vastavalt muuta.
(8)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1251/2008 III lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 13. jaanuar 2014

Labels: 3
18
6